ชุมชนไทยที่กรุงวอชิงตันจัด“งานลอยกระทง” ล่วงหน้าพร้อมระดมทุนบริจาคช่วยเหลือผู้ประสบภัยน้ำท่วม
ชาวชุมชนไทยกรุงวอชิงตันจัดงานลอยกระทงล่วงหน้าก่อนอากาศหนาวและใช้โอกาสนี้ระดมทุนบริจาคช่วยเหลือผู้ประสบภัยน้ำท่วม
แม้จะยังไม่ถึงวันเพ็ญ ขึ้น 15 ค่ำ เดือน 12 แต่ชาวชุมชนไทยแถบกรุงวอชิงตัน ก็ร่วมกันจัดงานลอยกระทงล่วงหน้าก่อนที่อากาศหนาวจะมาเยือนในอีกประมาณ 1 เดือน เพื่อสืบสานวัฒนธรรมและประเพณีแห่งสายน้ำโดยมีชาวไทยและชาวอเมริกันที่ไปร่วมงานช่วยกันระดมทุนบริจาคช่วยผู้ประสบภัยน้ำท่วมในประเทศไทยด้วย แม้จะยังไม่ใช่วันเพ็ญขึ้น 15 ค่ำ เดือน 12 ที่กำลังจะมาถึงในอีกประมาณ 1 เดือนข้างหน้า แต่อุณหภูมิที่จะลดต่ำลงในช่วงเวลานั้น คือเหตุผลที่ทำให้ชาวไทยในแถบตะวันออกของสหรัฐต้องจัดงานลอยกระทงล่วงหน้าเพื่อที่จะมีโอกาสร่วมสืบสานประเพณีในยามค่ำคืนที่สภาพอากาศไม่หนาวจนเกินไป อ่างน้ำจำลองภายในบริเวณวัดไทยเต็มไปด้วยกระทงหลากสีที่ชาวไทยและชาวอเมริกันช่วยกันตกแต่ง ประดับด้วยดอกไม้ นำไปลอยเพื่อขอขมาต่อพระแม่คงคาและสายน้ำ ตามความเชื่อในคติของประเพณีลอยกระทง คุณTony Alami ชาวอเมริกัน ที่ไปร่วมงานลอยกระทงกับภรรยาที่เป็นชาวไทย บอกว่า มาร่วมงานลอยกระทงที่วัดไทยเป็นประจำทุกปี เพื่อสัมผัสบรรยากาศเทศกาลของชาวชุมชนไทยที่เขาชื่นชอบ ทั้งอาหารไทย และการรำไทยที่มีการจัดแสดงในงาน รวมทั้งการนำกระทงไปลอยเพื่อขอขมาต่อสายน้ำซึ่งเป็นความหมายที่สำคัญของงานลอยกระทง ส่วนคุณBelle Burgess นางนพมาศ สาวชาวอเมริกัน ที่แต่งตัวในชุดไทยแบบศรีวิชัยเพื่อมาร่วมงานและถือกระทง บอกว่า เป็นเกียรติอย่างยิ่งที่คุณแม่ชวนเธอมาร่วมงานเทศกาลแห่งสายน้ำ มรดกของชาวไทยและภูมิใจที่ได้มีส่วนร่วมในงานประเพณีที่มีความหมายที่สำคัญในการแสดงความขอบพระแม่คงคาหรือสายน้ำที่หล่อเลี้ยงชีวิตมนุษย์มาตลอด การจัดงานลอยกระทงที่วัดไทยกรุงวอชิงตันนอกจากจะเน้นให้ชาวชุมชนไทย จากองค์กรหรือสมาคมต่างๆ ได้มีส่วนร่วมประดิษฐ์กระทงส่งเข้าประกวด หรือส่งนางนพมาศเข้าร่วมแสดงความสามารถแล้ว ยังเป็นโอกาสที่ดีของเด็กๆเชื้อสายไทยอีกหลายคนที่อาจจะยังไม่มีโอกาสสัมผัสบรรยากาศงานลอยกระทงที่เมืองไทยให้มีส่วนร่วมในการจัดงานลอยกระทงในครั้งนี้ด้วย เด็กชายวีรเพชร เพชรเกอร์ เชื้อสายไทยวัย 9 ขวบ ที่แม้จะยังไม่เคยลอยกระทงที่เมืองไทย แต่ก็มีส่วนร่วมกับการแสดง และเล่นดนตรีไทยในงานลอยกระทงที่นี่กับคุณพ่อคุณแม่และเพื่อนๆ เกือบทุกปี ขณะที่คุณกัญญาภัทร จันทร์แก้ว ผู้ควบคุมการแสดงในงานลอยกระทงปีนี้ บอกว่า การแสดงชุดต่างๆไม่เพียงจะเป็นการสืบสานวัฒนธรรมไทยเท่านั้น แต่สิ่งสำคัญคือการสร้างการมีส่วนร่วมของเยาวชนรุ่นใหม่ๆกับชุมชนไทย การจัดงานลอยกระทงของชาวชุมชนไทยในแถบกรุงวอชิงตันในปีนี้ ยังเปิดโอกาสให้ชาวไทยในต่างแดนได้ อธิษฐานขอพร ให้ชาวไทยที่ประสบอุทกภัยผ่านพ้นความยากลำบากโดยเร็ว รวมทั้งยังระดมทุนบริจาคเพื่อเตรียมส่งไปช่วยเหลือผ่านสถานเอกอัครทูตไทย กรุงวอชิงตัน อีกด้วย